CELEX: C2004/284/55
Language: et
Date: 2004-11-20 00:00:00
Title: Kohtuasi T-386/04: Eridania Sadam S.p.A. jt 27. septembri 2004. aasta hagi Euroopa Ühenduste Komisjoni vastu

20.11.2004   
            
            
               ET
            
            
               Euroopa Liidu Teataja
            
            
               C 284/28
            
         Eridania Sadam S.p.A. jt 27. septembri 2004. aasta hagi Euroopa Ühenduste Komisjoni vastu
   (Kohtuasi T-386/04)
   (2004/C 284/55)
   Kohtumenetluse keel: itaalia
   Eridania Sadam S.p.A. jt esitasid 27. septembril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on advokaadid Gualtiero Pittalis, Ivano Vigliotti, Gian Michele Roberti, Paolo Ziotti ja Alessandra Franchi.
   Hageja palub esimese astme kohtul:
   
               —
            
            
               tühistada komisjoni 30. juuni 2004. aasta määruse (EÜ) nr 1216/2004, millega kinnitatakse valge suhkru tuletatud sekkumishinnad turustusaastaks 2004/2005 kõigile Itaalia piirkondadele, artikli 1 punkt d;
            
         
               —
            
            
               teise võimalusena tunnistada EÜ asutamislepingu artikli 241 alusel nõukogu määruse (EÜ) nr 1260/2001 suhkruturgude ühise korralduse kohta artikkel 2 ebaseaduslikuks ja jätta see kohaldamata osas, mis ei luba komisjonil tuletatud sekkumishinna määramisel arvesse võtta null-määraga kvoodivälise impordi olemasolu;
            
         
               —
            
            
               jätta kohtukulud komisjoni kanda.
            
         Õiguslikud alused ja peamised argumendid
   Käesoleva hagiga vaidlustavad äriühingud Eridania Sadam S.p.A., Italia Zuccheri S.p.A., Zuccherificio del Molise S.p.A., Cooperativa Produttori Bieticoli a r.l. (CO.PRO.B) ja Società Fondiaria Romagnola S.p.A. (SFIR) EÜ asutamislepingu artikli 230 alusel komisjoni 30. juuni 2004. aasta määruse (EÜ) nr 1216/2004, millega kinnitatakse valge suhkru tuletatud sekkumishinnad turustusaastaks 2004/2005 (1).
   Hagejad esitavad oma hagi toetuseks järgmised õiguslikud alused.
   Esiteks väidavad hagejad, et vaidlustatud määruse on mitmest küljest vastuolus alusmäärusega, mille nõukogu kinnitas 19. juuni 2001. aasta määrusega (EÜ) nr 1260/2001. Nad väidavad nimelt, et vaidlustatud määrus kvalifitseerib Itaalia ekslikult suhkruga varustatuse osas “puudujäägiga piirkonnaks” ning kohaldab talle seetõttu tuletatud hinnakorda (nn “regionaliseerimine”).
   See kvalifitseerimine, mis hagejate sõnul tugineb majandusliku olukorra ebaõigel analüüsil, on neile kahjulik, kuna tuletatud hindade kehtestamisega kaasneb Itaalia territooriumil tegutseva suhkrutööstuse tootmiskulude tõus. Hagejate sõnul olevat komisjon Itaalia sisese varustatuse arvutamisel jätnud arvestamata Balkanimaadest null-määraga imporditud valge suhkru koguseid, kuna see import muudab oluliselt turu ühise korralduse toimimise tingimusi, viies selle oluliselt tasakaalust välja, mida võimendab veelgi regionaliseerimise kohaldamine Itaalia turule.
   Hagejad leiavad seega, et vaidlustatud määruse artikli 1 punkt c on kohaldamistingimuste osas vigane ning et selle tagajärjed võivad olla vastuolus ühtse põllumajanduspoliitika aluseks olevate ühenduse põhimõtetega, suhkruturu ühise korralduse normidega ning proportsionaalsuse ja mitte-diskrimineerimise põhimõtetega.
   Juhul, kui esimese astme kohus ei soovi arvestada vaidlustatud määruse osas peamise võimalusena esitatud väiteid, taotlevad hagejad teise võimalusena, et esimese astme kohus tunnistaks määruse nr 1260/2001 artikli 2 ebaseaduslikuks ja kohaldamatuks osas, mis ei luba komisjonil tuletatud sekkumishinna määramisel arvesse võtta null-määraga kvoodivälise impordi olemasolu mõju imporditurgude arengule.
   
      (1)  ELT L 232, 1.7.2004, lk 25.